सरकार के लाख दावा के बाद भी किसानन के हत्या करल थमत नईखे । केंद्रीय कृषिमंत्री किसान के खाति बड़हन-बड़हन योजना के बात करेलन, लेकिन ई किसान तकले नईखे पहुंच पा रहल। अब देश के मोदी सरकार के कृषि नीति पर सवाल उठत लागल बा। मध्य प्रदेश में नरसिंहपुर जिला के सुआतला पुलिस थाना क्षेत्र में कर्ज से परेशान होके एगो किसान कथित रूप से अपना घर में फांसी लगाके खुदकुशी कर लिहल। किसान के ई हत्या केंद्र आ राज्य के शिवराज सिंह सरकार के मुंह पर बड़हन तमाचा बा। मध्यप्रदेश में तीसरा पाली खेल रहल शिवराज सरकार किसान के समस्या के लेके कतना गंभीर बा, ई घटना ओकर उदाहरण बा।
सुआतला पुलिस थाना के बरमान पुलिस चौकी के प्रभारी सहायक उप निरीक्षक आर एन पराते आज बतवले कि इमझाीरी डींगसरा गांव के निवासी रंजीत सिलावट 22 काल्ह रात अपना घर में फांसी लगाके खुदकुशी कर लिहले। ऊ मृत किसान के परिजन के हवाला से बतवले कि फसल खराब होखे आ बढ़त कर्ज से परेशान होके रंजीत ई आत्मघाती कदम उठउठवले हा।उ रंजीत के भाई अजीत के हवाला से बतवले, ऊ गन्ना के फसल बेचे मंडी गईल रहुवे, लेकिन रास्ते में ही ट्राली उलट गईल। ऊहाँ से लौटके ऊ अपना कमरा में गईले आ फांसी लगाके आत्महत्या कर लिहले। पराते बतवले कि अजीत के मुताबिक उनकर भाई दलहन के फसल खराब होखे से पहिले ही आर्थिक रूप से परेशान रहलन। एकरा साथ ही ऊ कुछ लोग से कर्ज ले रखले रहलन, जे कि लगातार बढ़ रहल रहे। एकरा अलावा उनकरा पिता के कैंसर के बीमारी के इलाज में उनकर काफी रकम खर्च हो गईल। एएसआई कहले कि पुलिस मामला के गहन जांच कर रहल बा। जांच के बाद ही आत्महत्या के सही कारण के खुलासा हो सकी ।
bho_Deva bho_Deva